Vermiste vliegtuig het neergestort; almal aan boord oorlede | Maroela Media
“Verteenwoordigers van die vliegtuigongeluk-ondersoekspan in die Verenigde Koninkryk (AAIB) het my vanaand in kennis gestel dat Inmarsat, die Britse maatskappy wat satellietdata oor die vliegtuig verskaf het, verdere berekeninge gemaak het,” het Razak Maandag tydens ŉ perskonferensie gesê. “Op grond van die nuwe analise het Inmarsat en die AAIB bepaal dat vlug MH370 langs die suidelike korridor gevlieg het en die laaste posisie van die vliegtuig was in die middel van die Indiese Oseaan, wes van Perth.”
Volgens Razak is dit ŉ afgeleë ligging, ver van enige landingstroke. “Dit is daarom, met die grootste hartseer, dat ek julle in kennis moet stel dat vlug MH370 in die suidelike Indiese Oseaan neergestort het.”
Hy het gesê ŉ perskonferensie is vir Dinsdag geskeduleer met verdere besonderhede.
“Malaysia Airlines het reeds met die familie van die passasiers en bemanningslede vergader om hulle oor die nuwe verwikkelinge in te lig,” het Razak bygevoeg.
Die vliegtuig het op 8 Maart, van Kuala Lumpur onderweg na Beijing, verdwyn.